Der udbrød natten til onsdag brand i en villa på Mors. Branden bredte sig hurtigt og skadede også et nabohus.

To villaer på Mors tog skade ved en brand, der brød ud onsdag ved midnat. Branden opstod i et fyrrum på Fruevej 50 i Nykøbing Mors. - Branden breder sig fra fyrrummet til husets vaskerum og garage. De to rum og garagen er nedbrændt, siger vagtchef Henrik Nielsen fra Midt- og Vestjyllands Politi. Det er dog ikke kun den villa, hvor branden brød ud, der har taget skade. - Naboen har en træudestue, og den har fået varmeskader, siger Henrik Nielsen. Det er endnu uklart, hvordan branden opstod.